EU dwing SA maatskappy om medisynepryse te sny | Maroela Media
EU dwing SA maatskappy om medisynepryse te sny
Die Europese Kommissie het Woensdag gesê hy het die Suid-Afrikaanse medikasiereus Aspen gedwing om pryse te sny op ses kankermedikasies nadat daar bevind is die maatskappy misbruik sy markdominansie.
Die maatskappy het ingestem om die pryse met sowat 73% binne die EU te sny van die medikasie wat vir die behandeling van sommige bloedkankers, insluitend leukemie, gebruik word ná die jare lange ondersoek.
"Aspen se toewyding sal Europese gesondheidsorgstelsels miljoene euros spaar en seker maak dat dié noodsaaklike medikasie beskikbaar bly," het Margrethe Vestager, hoof van mededinging by die Europese Kommissie, gesê. "Vandag se besluit stuur 'n sterk boodskap aan ander dominante farmaseutiese maatskappye om nie aan pryspraktyke deel te neem wat ons gesondheidsorgstelsels uitbuit nie."
Die Europese Kommissie, die EU se uitvoerende arm, het in 2017 met 'n ondersoek begin ná Aspen die pryse met 'n paar honderd persent verhoog het van sommige van sy medikasies. Die saak was die Kommissie se eerste ondersoek oor bewerings van prys-uitbuitingspraktyke in die farmaseutiese bedryf.
Die Kommissie het gesê hy het "verskeie ernstige besware gevind dat Aspen se gedrag die EU se mededingingsreëls verbreek" ná "geen regmatige redes" verskaf kon word vir die maatskappy se hoë winsgrens nie.
"Aspen kon dié verhogings instel, omdat pasiënte en dokters hoofsaaklik geen alternatiewe gehad het as om dié betrokke medikasie te gebruik nie. Toe nasionale owerhede probeer het om Aspen se versoeke vir die prysverhogings teen te staan, het Aspen gedreig om die medikasie van die nasionale lys van terugbetaalbare medikasies te verwyder en was in sommige gevalle selfs gereed om die normale voorraad uit die mark te onttrek."
Vestager het gesê die prys van die medikasie, wat deur duisende pasiënte gebruik word, insluitend jong kinders, sal nou gewysig word na die voor-2012-vlakke voor die verhogings ingestel is. Die verlaagde pryse sal vir minstens 10 jaar van krag bly en die maatskappy het homself daartoe verbind om steeds die medikasie te verskaf, het die Kommissie bygevoeg.
Kinderhuis sal Staatsrede fyn dophou
DA besorg oor gevaarlike bende in Mamelodi
Ondersoek hulle hier ook ASSEBLIEF. Mense sonder mediese spaarplanne kan nie meer medikasie bekostig nie!!!!
Siek mense word uitgebuit om deur hul nekke te betaal sodat die firmas kan geld maak, nie net teen ", 'n wins nie maar met meer as 100%. Dis 'n skande!
Net nog 'n rede hoekom ek vir die NGV is. Al hoe mens kan saam staan teen Big Pharma
Stem saam, hulle moet ook in Suid Afrika ondersoek word. Die pryse van medikasie is gans te hoog – onbeskosterbaar!!!
So gaan dit orals. Gaan kyk maar wat maak hulle in Amerika met hulle eie mense. 73% is maar min as jy kyk na hulle…. Vir die wat Netflix het, gaan kyk gerus na Dirty Money Series: Episode 3 "Drug Short".
En ja, daar is maar min wat gedoen word daaraan. En dit is nie net medikasie nie maar die hele proses. Van geboorte tot begrawe, almal wat 'n spesialis is gooi die pryse…